合江亭
作者：范成大
朝代：宋

paragraphs: 石鼓鬰嵯峨，截然踞滄洲。
有如古盟主，勤王會諸侯。
蒸湘伯叔國，稟命會葵丘。
敢不承載書，戮力朝宗周。
混爲同軌去，崩奔不敢留。
宜哉百谷王，博大無與儔。
氈毳昔亂華，車馬隔中州。
未聞齊晉勳，包茅費誅求。
威文亦弘規，尚取童子羞。
安知千載後，但泣新亭囚。
我題石鼓詩，願言續春秋。